Document ID: 31972L0245

31972L0245
L 152/15
SLUŽBENI LIST EUROPSKE UNIJE
20.06.1972.
DIREKTIVA VIJEĆA
od 20. lipnja 1972.
o usklađivanju zakonodavstava država članica u odnosu na smanjenje smetnji u radiofrekvencijskom području uzrokovanih radom automobilskih motora sa svjećicama
(72/245/EEZ)
VIJEĆE EUROPSKE ZAJEDNICE,
uzimajući u obzir Ugovor o osnivanju Europske ekonomske zajednice, a posebno njegov članak 100.,
uzimajući u obzir prijedlog Komisije,
uzimajući u obzir mišljenje Skupštine,
uzimajući u obzir mišljenje Gospodarskog i socijalnog odbora,
budući da se tehnički zahtjevi koje motorna vozila opremljena motorima sa svjećicama moraju ispuniti prema nacionalnom zakonodavstvu između ostalog odnose na smanjenje radiofrekvencijskih smetnji koje prouzrokuju ta vozila;
budući da se ti zahtjevi razlikuju od jedne do druge države članice; budući da je stoga potrebno da sve države članice donesu jednake zahtjeve bilo pored svojih postojećih pravila ili umjesto njih, posebno kako bi bilo moguće uvesti postupak EEZ homologacije tipa koji je predmet Direktive Vijeća od 6. veljače 1970. (1) o usklađivanju zakonodavstava država članica u odnosu na homologaciju tipa motornih vozila i njihovih prikolica za svaki tip vozila;
budući da je poželjno poštovati tehničke zahtjeve koje je usvojila Gospodarska komisija UN-a za Europu u svojem Pravilniku ECER 10 (Jedinstvene odredbe o homologaciji tipa vozila u odnosu na smanjenje radiofrekvencijskih smetnji) priloženom Sporazumu od 20. ožujka 1958. o prihvaćanju jedinstvenih uvjeta za homologaciju i uzajamno priznavanje homologacije opreme i dijelova motornih vozila (2),
DONIJELO JE OVU DIREKTIVU:
Članak 1.
Za potrebe ove Direktive „vozilo” znači svako motorno vozilo opremljeno visokonaponskim sustavom paljenja namijenjeno za uporabu na cesti, s nadogradnjom ili bez nje na najmanje četiri kotača i najvećom konstrukcijskom brzinom većom od 25 km/h osim tračnih vozila, traktora i strojeva za poljoprivredu te komunalnih vozila.
Članak 2.
Ni jedna država članica ne smije odbiti dodjelu EEZ homologacije tipa ni nacionalne homologacije tipa vozilu zbog razloga koji se odnose na radiofrekvencijske smetnje koje proizvode sustavi za električno paljenje njegovog pogonskog motora ili njegovih pogonskih motora ako je to vozilo opremljeno uređajem za smanjenje smetnji koji ispunjava zahtjeve utvrđene u prilozima.
Članak 3.
Država članica koja dodjeljuje homologaciju tipa poduzima potrebne mjere kako bi je se obavijestilo o svakoj izmjeni dijelova ili značajki navedenih u točki 2.2. Priloga I. Nadležna tijela te države odlučuju treba li na izmijenjenom prototipu obaviti dodatna ispitivanja i sastaviti novo izvješće. Ako ispitivanja otkriju neispunjavanje zahtjeva ove Direktive, izmjena se ne odobrava.
Članak 4.
Izmjene potrebne radi prilagodbe zahtjeva iz priloga kako bi se uzeo u obzir tehnički napredak donose se u skladu s postupkom utvrđenom u članku 13. Direktive Vijeća od 6. veljače 1970. o usklađivanju zakonodavstava država članica u odnosu na homologaciju tipa motornih vozila i njihovih prikolica.
Članak 5.
1. Države članice donose odredbe potrebne za usklađivanje s ovom Direktivom u roku od osamnaest mjeseci od dana objavljivanja ove Direktive i o tome odmah obavješćuju Komisiju.
2. Države članice osiguravaju da su tekstovi glavnih odredaba iz nacionalnog prava koje donesu u području na koje se odnosi ova Direktiva proslijede Komisiji.
Članak 6.
Ova je Direktiva upućena državama članicama.
Sastavljeno u Luxembourgu 20. lipnja 1972.

Labels: 1
19
20
8
7
15